b'\n_START_ARTICLE_\nH\xc3\xb2a B\xc3\xacnhin taistelu\n_START_SECTION_\nTausta\n_START_PARAGRAPH_\nEnnen H\xc3\xb2a B\xc3\xacnhin taistelua Vi\xe1\xbb\x87t Minh oli hy\xc3\xb6k\xc3\xa4nnyt ranskalaisia vastaan kahteen otteeseen, mutta ranskalaiset l\xc3\xb6iv\xc3\xa4t heid\xc3\xa4n joukkonsa molemmilla kerroilla. Taistelujen j\xc3\xa4lkeen Ranskan joukkoja Indokiinassa komentanut Jean de Lattre de Tassigny p\xc3\xa4\xc3\xa4tti ottaa aloitteen viholliseltaan. Ranskalaisten kohde oli H\xc3\xb2a B\xc3\xacnhin kaupunki Mustanjoen varrella. Alueelta kulki tie Vi\xe1\xbb\x87t Minhin tukikohtiin Punaisenjoen suiston etel\xc3\xa4osissa, mink\xc3\xa4 lis\xc3\xa4ksi paikan valtausta pidettiin siihen asti Ranskan puolella olleiden muongien tuen takaamisen kannalta t\xc3\xa4rke\xc3\xa4n\xc3\xa4.\n_START_SECTION_\nTaistelu\n_START_PARAGRAPH_\nTaistelu H\xc3\xb2a B\xc3\xacnhin hallinnasta alkoi 14. marraskuuta 1951. Ranskalaiset pudottivat Junkers Ju 52 -lentokoneillaan kolme laskuvarjojoukkojen pataljoonaa H\xc3\xb2a B\xc3\xacnhiin ja valtasivat kaupungin l\xc3\xa4hes ilman vastarintaa. Samaan aikaan 15 jalkav\xc3\xa4en pataljoonaa, 7 tykist\xc3\xb6pataljoonaa, 2 panssaroitua osastoa pioneerien ja laivaston tukemina eteniv\xc3\xa4t pitkin Mustanjoen laaksoa. Vi\xe1\xbb\x87t Minhin komentaja V\xc3\xb5 Nguy\xc3\xaan Gi\xc3\xa1p v\xc3\xa4ltteli ensin suoraa yhteenottoa ranskalaisten kanssa. Aikaisemmat yhteenotot n\xc3\xa4iden kanssa oli h\xc3\xa4vitty ja nyt Vi\xe1\xbb\x87t Minhin joukot katosivat tarkoituksellisesti H\xc3\xb2a B\xc3\xacnhista ranskalaisten tielt\xc3\xa4. Gi\xc3\xa1p huomasi kuitenkin pian ranskalaisten asemien mahdollistavan saman kaltaisen operaation, kuin jollainen oli saavuttanut huomattavan voiton ranskalaisista Route Coloniale 4:n varrella vuonna 1950. Gi\xc3\xa1p m\xc3\xa4\xc3\xa4r\xc3\xa4si 304, 308, ja 312. jalkav\xc3\xa4endivisioonat etel\xc3\xa4\xc3\xa4n mukanaan tykist\xc3\xb6\xc3\xa4 ja ilmatorjunta-aseita. Vietnamilaisten mukana olleet kiinalaiset neuvonantajat v\xc3\xa4ittiv\xc3\xa4t vastaan ja kielt\xc3\xa4ytyiv\xc3\xa4t seuraamasta vietnamilaisia taisteluun, mutta Gi\xc3\xa1p p\xc3\xa4\xc3\xa4tti edet\xc3\xa4 n\xc3\xa4iden vastalauseista huolimatta._NEWLINE_Ranskalaisten ainoa maata pitkin kulkeva huoltoreitti H\xc3\xb2a B\xc3\xacnhiin oli huonokuntoinen Route Coloniale 6, jota h\xc3\xa4iritsem\xc3\xa4\xc3\xa4n Gi\xc3\xa1p l\xc3\xa4hetti divisioonansa 316 ja 320. Ranskalaisten toinen huoltoreitti oli \xc4\x90\xc3\xa1yjoki. Molempien reittien suojaamiseksi ranskalaiset rakensivat linnoitusten sarjan, jotka tekiv\xc3\xa4t reiteist\xc3\xa4 turvallisempia, mutta s\xc3\xb6iv\xc3\xa4t my\xc3\xb6s miesvoimaa ja tarvikkeita. Osapuolet k\xc3\xa4viv\xc3\xa4t ankaraa n\xc3\xa4\xc3\xa4nnytyssotaa ja tappiot molemmilla osapuolilla olivat huomattavat. Route Coloniale 6 oli hankalan maastonsa takia oiva paikka v\xc3\xa4ijytyksille ja ranskalaisten maihinnousualukset \xc4\x90\xc3\xa1yjoella olivat alttiita sinkotulelle. Sy\xc3\xb6p\xc3\xa4\xc3\xa4 sairastanut de Lattre l\xc3\xa4hti Indokiinasta joulukuussa 1951 ennen taistelun loppua, mutta ennen l\xc3\xa4ht\xc3\xb6\xc3\xa4\xc3\xa4n h\xc3\xa4n kulutti kaukaisienkin ranskalaistukikohtien miesvoiman H\xc3\xb2a B\xc3\xacnhissa. Ranskalaiset onnistuivat lopulta pit\xc3\xa4m\xc3\xa4\xc3\xa4n kiinni kaupungista, mutta taistelun p\xc3\xa4\xc3\xa4tyess\xc3\xa4 24. helmikuuta 1952 Vi\xe1\xbb\x87t Minh oli rakentanut tien kaupungin ohi, tehden sen valtaamisen turhaksi.\n_START_SECTION_\nSeuraukset\n_START_PARAGRAPH_\nRanskalaiset menettiv\xc3\xa4t H\xc3\xb2a B\xc3\xacnhissa 894 miest\xc3\xa4 kuolleina tai kadonneina. Vi\xe1\xbb\x87t Minhin tappiot olivat huomattavasti suuremmat ja ehk\xc3\xa4 jopa 12\xc2\xa0000. Suurista tappioista huolimatta Vi\xe1\xbb\x87t Minh sai arvokasta kokemusta ranskalaisten vahvuuksista ja heikkouksista, joita k\xc3\xa4ytettiin menestyksellisesti hy\xc3\xb6dyksi Indokiinan sodan my\xc3\xb6hemmiss\xc3\xa4 taisteluissa. Taisteluun osallistuneet ranskalaiset sotilaat muistivat sen "H\xc3\xb2a B\xc3\xacnhin helvettin\xc3\xa4". Ranskalaiset hylk\xc3\xa4siv\xc3\xa4t H\xc3\xb2a B\xc3\xacnhin helmikuun aikana.'